กรุงเทพฯตั้งเป้าเบี้ยปีหน้าโต12%รับเศรษฐกิจฟื้น
กรุงเทพประกันภัยตั้งเป้ายอดขายปี 2558 โต 12% หลังเศรษฐกิจฟื้นตัว กำลังซื้อเริ่มหวนกลับ
18 พ.ย. 2557

กรุงเทพประกันภัยตั้งเป้ายอดขายปี 2558 โต 12% หลังเศรษฐกิจฟื้นตัว กำลังซื้อเริ่มหวนกลับ
นายพนัส ธีรวณิชย์กุล กรรมการผู้อำนวยการใหญ่ บริษัท กรุงเทพประกันภัย เปิดเผยว่า ปี 2558 บริษัทตั้งเป้ายอดขายประกันภัยไว้ 1.82 หมื่นล้านบาท เพิ่มขึ้น 1012% จากปี 2557 ที่คาดว่าจะทำได้ต่ำกว่าเป้าที่วางไว้ 1.67 หมื่นล้านบาท เพราะเศรษฐกิจชะลอตัวจากการส่งออกและยอดขายรถยนต์ที่ลดลง
ทั้งนี้ การตั้งเป้าปี 2558 เติบโต 12% เพราะคาดว่าภาวะเศรษฐกิจจะเริ่มฟื้นตัว เนื่องจากมีสัญญาณที่ดี โดยเศรษฐกิจโลกคาดว่าจะขยายตัว 4% จากปี 2557 ที่เติบโต 3.4% ตลาดสหรัฐอเมริกา ตลาดยุโรป จะเติบโตมากขึ้น รวมทั้งเอเชียที่มีการเติบโตต่อเนื่อง ยกเว้นญี่ปุ่นที่จะหดตัว ทั้งหมดนี้จะส่งผลให้มีการสั่งสินค้าจากไทยเพิ่มขึ้น ส่งผลดีต่อธุรกิจการส่งออกของไทยที่มีสัดส่วนต่อผลิตภัณฑ์มวลรวมภายในประเทศหรือจีดีพีถึง 60% โดยคาดว่าการส่งออกจะเติบโตประมาณ 4% ในปี 2558 จากปี 2557 ที่โต 0% นอกจากนี้การนำเข้าจะเพิ่มขึ้น 9.5% จากปี 2557 ที่คาดว่าจะติดลบ 6.8% 
“ข้อมูลเหล่านี้แสดงให้เห็นว่าเศรษฐกิจไทยจะกลับมาฟื้นตัวและกำลังซื้อจะกลับคืนมา นอกจากนี้ยอดขายรถยนต์และสินเชื่ออสังหาริมทรัพย์ที่จะเติบโตในปีนี้ รวมทั้งโครงการสาธารณูปโภคพื้นฐานที่จะเริ่มก่อสร้างจะทำให้ธุรกิจการก่อสร้างขยายตัวส่งผลให้การประกันภัยรถยนต์และการประกันภัยก่อสร้างเพิ่มขึ้น” นายพนัส กล่าว
นายพนัส กล่าวว่า ในปี 2558 บริษัทจะทดลองติดตั้งกล่องดำ หรืออุปกรณ์ติดตามพฤติกรรมการขับรถแต่ละคันกับรถลูกค้าที่ทำประกันภัยรถยนต์กับบริษัท โดยคาดว่าจะมีลูกค้าให้บริษัทติดตั้งอุปกรณ์ดังกล่าวในตัวรถประมาณ 1 หมื่นราย ส่งผลให้สามารถลดอัตราความเสียหาย หรือลดค่าสินไหมทดแทนได้ประมาณ 1015% เพราะกล่องดำดังกล่าวจะทำให้บริษัทสามารถเตือนลูกค้าให้มีความระมัดระวังในการขับรถมากขึ้นลดการเกิดอุบัติเหตุลง 
ทั้งนี้ กล่องดำจะมีการเชื่อมต่อสัญญาณจีพีเอสและจีเอสเอ็ม ซึ่งจะราย งานสถานที่อยู่ของรถ พฤติกรรมการขับรถว่าเร็วหรือช้า การเบรกกะทันหัน หรือเกิดเหตุฉุกเฉิน ซึ่งจะช่วยเรื่องการป้องกันรถหายสามารถแนะนำวิธีการขับรถที่ปลอดภัยให้กับลูกค้า และเข้าช่วยเหลือลูกค้าได้ทันท่วงที 
สำหรับอุปกรณ์กล่องดำปัจจุบันมีใช้กันมากในยุโรป สหรัฐอเมริกา สำหรับในเอเชีย ญี่ปุ่นเริ่มนำมาใช้ นอกจากนี้ปัจจุบันรัฐบาลอิตาลีได้บังคับให้รถต้องติดตั้งอุปกรณ์ดังกล่าว เพราะคนมีพฤติกรรมขับรถที่ไม่ปลอดภัยและรถหายบ่อยมาก